Komisijos reglamentas (EEB) Nr. 2028/93
1993 m. liepos 26 d.
iš dalies keičiantis Reglamentą (EEB) Nr. 1609/88, nustatantį vėliausią sviesto, kuris parduodamas pagal Reglamentus (EEB) Nr. 3143/85 ir (EEB) Nr. 570/88, pristatymo į saugyklą terminą
EUROPOS BENDRIJŲ KOMISIJA,
atsižvelgdama į Europos ekonominės bendrijos steigimo sutartį,
atsižvelgdama į 1968 m. birželio 27 d. Tarybos reglamentą (EEB) Nr. 804/68 dėl bendro pieno ir pieno produktų rinkos organizavimo [1] su paskutiniais pakeitimais, padarytais Reglamentu (EEB) Nr. 2071/92 [2], ypač į jo 6 straipsnio 7dalį,
atsižvelgdama į 1968 m. liepos 15 d. Tarybos reglamentą (EEB) Nr. 985/68, nustatantį bendrąsias intervencijos į sviesto ir grietinėlės rinką taisykles [3], su paskutiniais pakeitimais, padarytais Reglamentu (EEB) Nr. 2045/91 [4], ypač į jo 7a straipsnį,
kadangi pagal 1985 m. lapkričio 11 d. Komisijos reglamento (EEB) Nr. 3143/85 dėl intervencinio sviesto, skirto vartoti tiesiogiai koncentruoto sviesto pavidalu, pardavimo sumažintomis kainomis [5] su paskutiniais pakeitimais, padarytais Reglamentu (EEB) Nr. 1756/93 [6], 1 straipsnį, pardavimui siūlomas sviestas turi būti priimtas į saugyklą iki nustatytinos datos; kadangi tas pats taikoma sviestui, parduodamam 1988 m. vasario 16 d. Komisijos reglamento (EEB) Nr. 570/88 dėl sviesto pardavimo sumažintomis kainomis ir pagalbos suteikimo už grietinėlę, sviestą ir koncentruotą sviestą, skirtų konditerijos gaminių, valgomųjų ledų ir kitų maisto produktų gamybai [7], su paskutiniais pakeitimais, padarytais Reglamentu (EEB) Nr. 1813/93 [8], nustatyta tvarka;
kadangi Komisijos reglamento (EEB) Nr. 1609/88 [9] su paskutiniais pakeitimais, padarytais Reglamentu (EEB) Nr. 1761/93 [10], 1 straipsnyje nustatytas vėliausias terminas, kada sviestas, parduodamas pagal Reglamentus (EEB) Nr. 3143/85 ir (EEB) Nr. 570/88, turi būti priimtas į saugyklą;
kadangi Vokietijos intervencinė agentūra turi tam tikrą sviesto kiekį, kuris pateko į saugyklas 1991 m. balandžio-liepos mėn. ir kuris buvo pagamintas buvusios Vokietijos Demokratinės Respublikos teritorijoje; kadangi tikėtina, kad šio sviesto kokybė žymiai suprastės, jei jis ir toliau bus laikomas saugykloje; kadangi dėl to tas svietas turėtų būti parduotas prioriteto tvarka ir dėl to turėtų būti pakeisti vėliausi priėmimo į saugyklą terminai, nustatyti Reglamente (EEB) Nr. 1609/88;
kadangi šiame reglamente numatytos priemonės atitinka Pieno ir pieno produktų vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamento (EEB) Nr. 1609/88 1 straipsnyje pridedama ši dalis:
"Nepaisant pirmiau nurodytų terminų, "Export-Qualität" vadinamas vokiškas sviestas turi būti priimtas į saugyklą iki 1991 m. rugpjūčio 1 d."
2 straipsnis
Šis reglamentas įsigalioja jo paskelbimo Europos Bendrijų oficialiajame leidinyje dieną.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 1993 m. liepos 26 d.